《水调歌头 八夕》
清代·萧恒贞

今夕复何夕，鹊驾已难留。盈盈一水相望，空际碧云流。

携得轻纨小扇，坐向冷萤光里，人意淡于秋。襟袂极潇洒，风露浣清愁。

倚银床，荐冰簟，熨罗裯。不妨夜深低语，笑问女和牛。

难道仙家眷属，也似人生离合，隔岁一绸缪。终古此河汉，别恨总悠悠。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。